Student-IT


Evaluering av Student-IT prosjektet ved Universitetet i Tromsø

På oppdrag fra IT-rådet ved Universitetet i Tromsø (UiTø) har en komite bestående av:

Administrerende direktør Arne-Wilhelm Theodorsen (NORUT IT)
Professor Gunnar Thorvaldsen (RHD, SV, UiTø)
Senioringeniør Bård H.M. Jakobsen (USIT, Universitetet i Oslo)

gjennomført en evaluering av UiTø sitt student-IT prosjekt.  På grunn av andre avtaler har Arne-Wilhelm Theodorsen kun deltatt sporadisk under intervjurundene.

Fra leder i prosjektets styringsgruppen har komiteen blitt bedt om å spesielt fokusere på følgende to forhold:

· Realiseringen av Student-IT ut fra anbefalinger og vedtak

· Planer og status vs. idealer: "Hvor er vi, og hvor bør vi gå?"

Sammendrag

· I forhold til de planene som forelå har prosjektet lyktes godt i å etablere den planlagte infrastrukturen.

· Prosjektet synes å mangle en forankring i sentrale plandokumenter og i ledelsen ved institusjonen og enhetene.

· Universitetets samlede ressurser (personell) knyttet til IT ser ikke ut til å jobbe mot et felles mål, resultatet er et fragmentert og ikke helhetlig tilbud til institusjonens studenter.

· Prosjektet har ikke maktet å tilby verktøyopplæring, heller ikke innen basale tjenester.  En slik opplæring bør gjøres obligatorisk for å sikre rasjonell bruk av kostbart utstyr og for å sikre et minimum av kunnskap hos brukerene.

· Institusjonen har en stor utfordring foran seg i det å skulle hente ut rasjonaliseringsgevinsten satsningen på IT til studentene kan medføre.  Utfordringen går både til det administrative personale og det vitenskapelige personalet.  Særlig viktig blir det å integrere IT-anvendelser inn i de faglige aktivitetene.

· Prosjektet bør legge opp til å tilby et bredt spekter av standard programvare på de maskiner som ligger under prosjektets ansvarsområde.

Komiteens arbeid

Komiteen var samlet 2. og 3. oktober og gjennomførte i denne anledningen en rekke intervjuer med personer rundt prosjektet. Dette ble gjennomført efter denne agendaen:

1) Gjennomgang av historikk frem til igangsettelse av prosjektet v/Systemsjef Svenn A. Hanssen

2) Presentasjon av prosjektet v/Prosjektleder Stig Wennevold

3) Intervju med Anders Henriksen og Tor Augustson Giæver, Terminalvakter ved PC-stuene i UB-bygget

4) Befaring på PC-stuene i UB-bygget.

5) Intervju med Kyrre Soleng (MH, UiTø) og Bjørn Torsteinsen (NFH, UiTø), lokale EDB-konsulenter.

6) Intervju med Lars Fredriksen og Henriette Eline Brændeland, studenter ved UiTø

7) Intervju med Turid Domaas (Førstekonsulent, Studieavdelingen, UiTø)

8) Intervju med leder for styringsgruppen professor Frode Svartdal (Psyk, SV, UiTø)

Komiteen har fått seg forelagt følgende dokumenter:

Rapport: "Studenters tilgang til datamaskiner og nettverkstjenester ved Universitetet i Tromsø (mai 1997)"

Notat: "Saksframlegg for Universitetsstyret om prosjektet"

Notat: "Student-IT prosjektet, beskrivelse og struktur"

Referater fra styringsgruppens møter

Notat: "Saksfremlegg til Universitetsstyret om prosjektet"

Notat: "Prosjektets historie"

Rapport: "Årsrapport 1999"

Strategisk plan for UiTø

Rapporten fra internevalueringen av UiTø

Rapporten fra ekstern-evalueringen av UiTø

Interne prosjektnotater fra prosjektet web-side

Komiteen ønsker innledningsvis å få knytte noen kommentarer til timeplanen for evalueringen.  Prosjektet ved UiTø har et slikt omfang og berører så mange sider ved Universitetets kjernevirksomhet at den tid som komiteen har blitt forelagt synes i knappeste laget.  Det har ikke vært tid til at komiteen skulle kunne gjøre noen bred undersøkelse, og papirmengden har også bidratt til at man ikke har fått gått nøye gjennom alt.

Komiteen mener på tross av dette at den på bakgrunn av de intervjuer den har fått gjort og på bakgrunn av det øvrige fremlagte materialet, at den har grunnlag for å kunne kommentere elementer ved gjennomføringen av prosjektet, og peke ut noen nye aktiviteter for en eventuell oppfølgelse av prosjektet.

Bakgrunn

Evalueringskomiteen har ikke tatt mål av seg til å gjøre en evaluering av UiTø sin totale IT-organisering, men all den tid et IT-tilbud til studentene må organiseres i tilknytning til den eksisterende organisasjon vil det være nødvendig å knytte noen bemerkninger til den øvrige strukturen også.

Dagens struktur ble til gjennom det som i dag kalles Skibotn-vedtaket (1989), der man besluttet å desentralisere UiTø sin IT-organisasjon.  De eneste funksjonene som i prinsippet ble beholdt sentralt var knyttet til nettinfrastrukturen.  Komiteen er kjent med at dette vedtaket fortsatt er omstridt, og den valgte organisering av student-IT prosjektet kan synes å være et brudd med den prinsipielt vedtatte strukturen.  På samme måte som at EDB-sentret i praksis beholdt ansvaret for noen sentrale maskinressurser, mener vi det var en lykkelig løsning.

I en situasjon der ansvaret for IT resurser til laveregradsstudentene var fragmentarisk, nesten fraværende ved flere av enhetene, kom en utredning som anbefalte å etablere en sentral gruppe for å gi (primært) laveregradsstudentene et tilbud.  Dette gikk primært ut på å anbefale studentene å anskaffe seg bærbare maskiner, og så tilby disse nettilkobling gjennom et trådløst nett ved institusjonen.

Anbefalingene var teknologisk spennende, og vitner om mot og visjoner.  Et universitet med en trådløs infrastruktur, der studentene bruker bærbare maskiner der de ferdes på campus.  Problemet er dog den at så lenge finansieringen av innkjøpet av maskiner overlates fullt og helt til studentene så legger man en for stor byrde på dem.  Dette ble også poengtert av flere av høringsuttalelsene til utredningen.

Prosjektet ble etablert i samsvar med utredningens anbefalinger, men med en utvidelse som nok kommer av at det ikke var mulig å etablere den ønskede infrastrukturen med de den gang eksisterende løsningene.  Behovet for generelle data-labber måtte løses, og prosjektet fikk av universitetsstyret i oppgave å etablere inntil 100 arbeidsplasser.

Prosjektet nærmer seg nå avslutning, og de mål prosjektet hadde har kvalitativt sett blitt tilfredsstillende oppfylt.  Evalueringskomiteen vil gi velfortjent ros til alle aktørene som har gjort dette mulig.

Prosjektorganiseringen

Evalueringskomiteen vil spesielt trekke fram prosjektorganiseringen som noe av det mest positive ved gjennomføringen av prosjektet.  Man synes å ha lyktes i å integrere prosjektgruppen godt inn i den linjeorganisasjonen den ble knyttet til samtidig som man har klart å involvere styringsgruppen så godt at disse også har utviklet et eierskap til prosjektet.  Evalueringskomiteen tror at den synergi-effekten man har fått i dette miljøet her bidratt mye til at prosjektet har blitt vellykket.

Prosjektets øvrige forankring

Sett i dette lys virker det underlig å se den mangel på forankring i Universitetets sentrale ledelse som prosjektet ser ut til å ha fått.  Efter vedtaket om iverksetting, har bidraget fra både Universitetet sentrale ledelse og fra den lokale ledelsen for enhetene ved Universitetet vært nærmest fraværende. Prosjektet ser ut til å ha levd et liv til dels helt uavhengig av det øvrige universitetsmiljøet, når vi unntar den selvfølgelige daglige kontakten med studentene og møtevirksomheten som har involvert enhetenes EDB-konsulenter.

Integrert bruk av IT i undervisningen er fra sentralt hold fremhevet som nøkkelen til den omveltning som vi for tiden ser innen utdanningsinstitusjoner både nasjonalt og internasjonalt.  Et Universitet i år 2000 kan ikke stort lenger uteksaminere kandidater som ikke gjennom hele studiet har brukt IT i de fleste sammenhenger, i læringsprosessen, som verktøy og til interaksjon med medstudenter, dersom det ikke vil dømme seg selv til å tape. Dette må institusjonen ta inn over seg, og det må avspeiles i institusjonens plandokumenter og hele institusjonens vesen.  All aktivitet bør bygge opp under utstrakt og integrert bruk av IT, både fra administrasjonen og fra det vitenskapelige personalets side.

En solid forankring i Universitetets øvrige struktur er nødvendig for den videre utvikling av dette prosjektet.  Det vil ikke være mulig å realisere effektiviseringsgevinsten hvis man ikke får til en integrering av enhetenes lokale løsninger med den løsning som prosjektet har etablert.  Et mål for det videre arbeidet bør derfor være å samle alle Universitetets studenter i en felles brukerdatabase synkronisert med universitetets studieadministrative system, Fellesstudentsystemer (FS).

Organisering og administrasjon

Gitt den tilhørighet som laveregradsstudentene nå føler til prosjektet, og den manglende ansvarsfølelsen enhetene har for denne gruppen studenter mht. IT, ser evalueringskomiteen ingen grunn til å endre prosjektets organisatoriske plassering.  Dette er også komiteens viktigste dilemma, for at et faglig integrert tilbud skal kunne bli etablert, kreves i tillegg løsninger desentralisert til enhetene.

En slik arbeidsdeling for student-IT kan være at man sentralt får ansvar for sentrale servertjenester (file, web, mail osv), mens man ved enhetene må ha ansvaret for å etablere og drifte de fagspesifikke IT-tjenestene og de lokale PC-labbene.

Økonomi

Komiteen har ikke hatt mulighet til å vurdere detaljene ved prosjektets økonomiske disposisjoner.  I forhold til planen om inntil 100 arbeidsplasser har man fått oppfylt drøyt 60, dette som et resultat av manglende budsjettering av kostnader til nettinfrastrukturen og mangel på plass til å sette opp flere maskiner.

Gitt den stramme økonomien som Universitetene har for tiden vil det være nødvendig med sentrale føringer og prioriteringer for å få opprettholdt en nødvendig utvidelse og prioritering av prosjektet.  UiTø bør ikke være redd for å omdisponere lesesalsarealer til terminalarbeidsplasser siden de sistnevnte også avlaster lesesalsplassene. Universitetet bør  unngå den faglige forarming som ligger i at studentene i større grad arbeider hjemme hvor de har bedre tilgang på datautstyr.

Tekniske løsninger

Komiteen har vurdert den tekniske løsningen som er valgt for arbeidsplassmaskinene på stuene for å være adekvate for den bruk som disse primært er tiltenkt.  Det er viktig å ha i mente at disse maskinene primært er tiltenkt tekstbehandling og nettsurfing.

Maskiner tilpasset en mere faglig orientert bruksprofil bør det tillegges de lokale enhetene å etablere og drifte.  Ingen andre enn enhetene selv har oversikt over de faglige kravne som disse må tilfredsstille.

Man har valgt å dele maskinparken mellom to OS: NT og Linux.  Dette er blitt kritisert fra enkelte av de komiteen har snakket med.  Årsaken er at maskiner med NT som OS blir opptatt før Linux maskiner og den at det er generell mangel på maskiner, for å rette på dette har prosjektgruppen alt justert antallet.  Det er viktig at prosjektgruppen fortsetter å kjøre brukerundersøkelser slik at man opprettholder en fordeling som er i nærheten av den fordeling som studentene ønsker.

Nettverk

Nettverksløsningen som er valgt synes å være fremtidsrettet og med en kapasitet som muliggjør høy kvalitet på f.eks video-streaming (til bruk under f.eks. nettbasert læring vha multimedia-løsninger).

Server

Kapasiteten på serverene synes å være adekvat.  Det som nok først blir kritisk er kapasiteten på disk.  For å øke stabiliteten og sikkerheten til løsningen bør sentrale tjenester spres på flere servere, gjerne slik at servere tar over for hverandre dersom en går ned.

Programvaretilbudet

De fleste av de komiteen har snakket med har hatt meninger om prosjektets valg av office-applikasjon.  Komiteen har forståelse for prosjektgruppens ønske om å ha en applikasjon som de også kan tilby for den enkelte student på dennes hjemmemaskin, men vi tror at prosjektgruppen har undervurdert MS-Office sin utbredelse og studentenes vanskeligheter med konvertering av dokumentformater. Situasjonen blir nesten komisk når en finner at de få kurs som av enhetene blir gitt i tekstbehandling forholder seg til MS-Word, en applikasjon som ikke finnes på studentenes sentrale arbeidsplassmaskiner.

Prosjektgruppen har valgt å bruke tid på å få etablert lisensavtaler for produkter som den har funnet relevant for studentene.  Dette tiltaket ble rost av flere, og har avdekket et behov ved UiTø for en enhet som på vegne av Universitetet samlet forhandler frem slike avtaler.  Det ville være  ressursbesparende for institusjonen om en sentral enhet hadde som ansvar å finne frem til applikasjoner som understøtter de behov som flere enn en enhet måtte ha.

Løsningen med terminalserver er fra et driftsperspektiv attraktivt, men blir raskt for dyr for enhetene om de skal være med.  Årsaken er igjen å finne i den økonomiske stilling som enhetene befinner seg, det kan derfor være en enklere løsning om man sentralt går inn med en bevilgning for å gjøre løsningen mer attraktiv for enhetene.

Innen de applikasjoner som tilbys studentene er det for tiden en betydelig mangel efter det komiteen kan se.  Ingen databaseverktøy står for tiden på listen over applikasjoner som er installert på maskinene. Bruk av databaser og etablering av disse er nødvendig for de fleste fagområder der man bruker ett eller annen form for empirisk analyse av et datagrunnlag.  Komiteen er kjent med at dette vil bli rettet opp i neste utgave av det image som distribueres til arbeidsplassmaskinen.

I dag ser det ut til at studentene bruker regneark eller de statistiske vertøyene som er installert til å løse sine database behov, men komiteen vil foreslå at man bruker litt tid og resursser på å legge til rette for at studentene kan bruke database verktøy til sine datasamlinger.  Her er faglig integrasjon en større utfordring enn den grunnleggende tekniske opplæring.

Brukere

Enhet
Brukere
Studenter
Andel

SV-fak
820
1634
50,2 %

Medisin
652
764
85,3 %

Hum-fak
331
1088
30,4 %

Mat-nat
321
1055
30,4 %

Juss
294
534
55,1 %

NFH
63
412
15,3 %

Sum
2481
5487
45,2 %

Prosjektledelsen har stilt til disposisjon en oversikt over de registrerte brukerne av prosjektets arbeidsstasjoner fordelt på enhet. Disse er sammenlignet med en fordeling av studentmassen hentet fra UiTøs budsjettdokument for 1999-2001, over registrerte studenter høsten 1999 (U-tabell 8.1.4; tall for hovedfag og doktorgrad er med, men de førstnevnte bruker lab'ene og de sistnevnte gir små utslag). Tabellen viser at i underkant av halvparten av de registrerte studentene har skaffet seg brukerkonto. 

Fordelinga mellom fakultetene er imidlertid ujevn. Minst brukt er tilbudet blant studentene på Norges fiskerihøgskole, som har etablert sitt eget, uavhengige opplegg. Lokalt utstyr kan muligens også forklare den lave bruksprosenten for Mat-nat-studentene, mens grunnen til at bruken ligger under en tredjedel også for studentene på Hum-fak vel heller er at dette fakultetet er orientert mot bruk av Macintosh og at slike PC'er ikke fins i student-it-prosjektet. Blant studentene på juss og SV-fak er over halvparten brukere, men vi undres over at fag som er så sterkt orientert mot informasjonsinnhenting ikke har en enda høyere bruksfrekvens. Forklaringa er formodentlig den vi kommer tilbake til, nemlig at IT er svakt integrert i undervisninga. Den høye bruksfrekvensen på medisin kan muligens skyldes at studenter fra helsefag på høyskolen er brukere, men også at studentene på medisin følger et mer fasttømret studieopplegg.

Opplæring

Prosjektet har valgt å ikke bruke ressurser på opplæring av studenter i generell bruk av IT (nettprogramvare, mail, tekstbehandling). Evalueringskomiteen kan forstå dette ut fra et økonomisk og organisatorisk perspektiv, men vil få lov til å påpeke hvordan behovet for brukerstøtte har økt pga. manglende opplæring.  Videre er det viktig å presisere at man også i overskuelig fremtid vil måtte regne med å få studenter som ikke er vant til å bruke IT og som med vanskelighet tilegner seg en slik erfaring om de ikke tilbys organiserte kurs.

Dette siste momentet vurderer komiteen som så viktig at den vil be om at man på ny vurderer om ikke man skal utvide prosjektgruppen med 1 person til (på fulltid) som får ansvaret for opplæring.  Komiteen er av den oppfatning at et basalkurs bør innføres og gjøres obligatorisk for de som skal ha konto ved UiTø.

Komiteen er kjent med at enkelte enheter tilbyr slike kurs og vil påpeke at det nok for institusjonen er regningssvarende å sentralisere en slik basal verktøyopplæring.  Den opplæring som må være enhetenes ansvar, er den knyttet til fagspesifikk IT, denne tror komiteen at man bør integrere som en naturlig del av den ordinære undervisningen enheten gir.

Brukerstøtte

For studentene finnes det to metoder for å få hjelp: kontakte terminalvaktene eller søke i de skriftlige hjelpetekstene som foreligger.

Terminalvaktene

Den tilbakemeldingen vi har fått tilsier at studentene er svært fornøyd med terminalvaktene, og bruker disse ofte.  Terminalvaktene selv har også klart å etablere seg som en gruppe, noe som gjør at de i stor grad bruker hverandre som 2. linje støtte.  På sikt bør man forankre disse terminalvaktene nærmere den sentrale IT-organisasjonen, dels for å gi dem en profesjonell 2. linje å lene seg mot, men også fordi de utgjør en attraktiv rekrutteringsbase for institusjonen.

En mangel som komiteen ser ved dagens organisering er at det ikke finnes noen sentral oversikt over hvem av de lokalt ansatte IT-medarbeiderne som sitter inne med kompetanse på spesielle (gjerne fagrelaterte) applikasjoner.  Dette gjør at det for en terminalvakt ikke er lett å skulle hjelpe en student med f.eks. problemer knyttet til bruk av spesifikk programvare som SPSS.  En form for intern kompetansekatalog over alle IT-ansatte bør utarbeides.

Skrevne veiledninger, FAQ

Flere av studentene bruker det skrevne materialet som prosjektet har utviklet, og det bør ved prosjektet fortsatt settes av tid slik at slikt materiale blir laget og vedlikeholdt.

Nytteverdien for Universitetet

Det ser ikke ut til at institusjonen har gjort store forsøk på å nyttegjøre seg den infrastrukturen som prosjektet har etablert. Komiteen vil her påpeke at den investering som institusjonen har gjort i prosjektet vanskelig lar seg forsvare om den ikke følges opp av aktiviteter som tar sikte på å utnytte det av effektiviseringspotensialet dette representerer.

Aktiviteter bør igangsettes i tilknytning til alle de administrative funksjonene ved Universitetet for å se på dagens prosesser og hva man kan gjøre med disse for å forenkle/rasjonalisere disse sett i lys av at studentene er på nett.

Som eksempler på områder der komiteen mener det bør ligge en mulighet til effektivisering (og ressurssparing) vil man nevne:

· Bestilling av karakterutskrift, vitnemål osv.

· ved behov for å informere studentene om endringer i forelesning, seminarrekker osv.

· Ved innlevering av obligatoriske oppgaver og ved evaluering av slike.

Nytteverdien for studentene

Det er tre forhold innenfor et læringsmiljø det IT kan være med å skape en merverdi til læringsmiljøet totalt.

· Som verktøy for å understøtte læring
Komiteen vil få lov til å påpeke at UiTø her har store utfordringer i det å gjøre det attraktivt for det vitenskapelige personalet å ta i bruk IT i læringsprosessen. Efter hva vi kan se har ingen enheter gjennomført bruk av IT som verktøy i selve læringen, unntatt her er de elementer av fjernundervisning som finnes ved UiTø.  Komiteen har dog merket seg gode ansatser ved Norges fiskerihøyskole.  At semesteremnet i EDB ved SV-fakultetet ikke har vært gitt på flere semestre finner vi beklagelig.
· Som forberedelse til bruk av IT i senere arbeidsliv
I dag er studenters hovedbruk knyttet til klassiske kontorstøttefunksjoner (spesielt tekstbehandling).  For de som har tatt tjenesten i bruk så dekker den nok behovene, men komiteen er bekymret for den betydelige andelen av studenter som av en eller annen grunn har valgt å ikke være med.

· Som verktøy til å støtte opp om de studiesosiale aktivitetene ved institusjonen
Komiteen er kjent med at man ved enkelte foreninger og lag har tatt i bruk IT i form av web-sider og mailing-lister for å informere medlemmer og andre om de aktiviteter man har.  Dette kan man godt få mere av, og den begrensende faktoren synes å være tilgjengelighet i form av mangel på kunnskap om de tjenester som er mulige.

